Henry Grünbaum
Henry Grünbaum var en dansk politiker og økonom, bror til Isi Grünbaum. Henry Grünbaum blev cand.polit. i 1949 efter at have været sekretær i Arbejderbevægelsens Erhvervsråd 1938-40 og økonomisk medarbejder i De Samvirkende Fagforbund (nuv. LO) 1940-48. Han var økonomisk-politisk medarbejder ved Social-Demokraten 1949-56 og samtidig leder af Det Økonomiske Kontor i Dansk Arbejdsmands Forbund (nuv. SiD).
Under Jens Otto Krag var Grünbaum økonomiminister og minister for nordiske anliggender 1964-65 samt finansminister 1965-68 og 1971-72; han var igen finansminister 1972-73 under Anker Jørgensen. Hans ministertid knyttes især til indførelsen af moms og vedtagelsen af skattereformen i 1967.
Henry Grünbaum var MF for Socialdemokratiet 1966-81 og statsrevisor 1976-82. Som formand for LO's udvalg om økonomisk demokrati, ØD, 1969-71 udarbejdede Grünbaum den første skitse til indførelse af ØD i Danmark.